6.  โครงการในอนาคต

บริษัทฯ มีนโยบายจะทำให้คนไทยหาความรู้ได้ง่ายขึ้น และสะดวกขึ้นในรูปแบบต่างๆ กัน
ขณะเดียวกัน ก็พยายามปรับปรุงประสิทธิภาพการจัดการ และความสามารถในการแข่งขันให้ดีขึ้นด้วย
เพื่อสร้างผลตอบแทนระยะยาวที่เหมาะสมแก่ผู้ถือหุ้น

ดังนั้น นอกจากการปรับปรุงระบบงาน ระบบสารสนเทศ
ระบบการสื่อสารระหว่างสาขาและสำนักงานใหญ่ ระบบการสื่อสารทางการตลาด การพัฒนาบุคลากร
การพัฒนาตัวชี้วัด เพื่อพัฒนาขีดความสามารถในการทำงานและการมีส่วนร่วม
การกำหนดทิศทางเพื่อผลิตและจัดจำหน่าย เฉพาะสินค้าที่มีความต้องการของตลาด
เพียงพอที่จะทำกำไรที่เหมาะสมได้ระยะยาว บริษัทฯ
ยังมีโครงการที่จะดำเนินงานในอนาคตอีกหลายอย่าง ดังนี้

-   การขยายสาขาร้านซีเอ็ดบุ๊คเซ็นเตอร์อย่างต่อเนื่อง บริษัทฯ
    มีนโยบายขยายสาขาของซีเอ็ดบุ๊คเซ็นเตอร์ และร้านเครือข่ายในรูปแบบต่างๆ กัน
    โดยเฉลี่ยอย่างน้อยประมาณ 15 สาขาต่อปี เพื่อให้กลุ่มเป้าหมายตามชุมชนต่างๆ
    ได้มีโอกาสหาซื้อหนังสือได้สะดวกมากขึ้น มีพื้นที่ทางการตลาดครอบคลุมมากขึ้น
    โดยเฉพาะในพื้นที่ยุทธศาสตร์
    เพื่อตอบสนองความต้องการในการอ่านหนังสือของคนไทยที่ยังคงเติบโตอย่างต่อเนื่อง
    และสอดคล้องกับการขยายตัวของชุมชน
    รวมทั้งการเข้าช่วยปรับปรุงระบบสารสนเทศของธุรกิจหนังสือในภาพรวม
    เพื่อเป็นฐานรองรับการเติบโตของธุรกิจหนังสือ และรองรับบริการในรูปแบบใหม่ๆ
    เพิ่มขึ้นอีกในอนาคต เพื่อให้สามารถครอบคลุมการให้บริการประชาชน
    ในระดับชุมชนย่อยมากยิ่งขึ้น

-   การปรับรูปโฉมใหม่ การเพิ่มความหลากหลายของสินค้า
    และการเพิ่มขีดความสามารถในการให้บริการของสาขาอย่างต่อเนื่อง
    เพื่อปรับปรุงร้านหนังสือซีเอ็ดบุ๊คเซ็นเตอร์ และเครือข่าย ที่มีอยู่เดิม ให้มีสินค้า พื้นที่
    และโครงสร้างต่างๆ ภายในร้านให้มีความทันสมัย
    และสามารถให้บริการตอบสนองความต้องการของลูกค้ามากขึ้น การปรับปรุงสาขานี้
    ครอบคลุมถึงการปรับขยาย หรือ ลดพื้นที่ หรือย้ายทำเล ในบางสาขา
    เพื่อให้สอดคล้องกับความต้องการของแต่ละชุมชนมากยิ่งขึ้น เพื่อทำให้บริษัทฯ
    ยังมีความสามารถในการแข่งขันได้อย่างต่อเนื่อง
    และทำให้ยอดขายในสาขาเดิมมีการเติบโตอย่างต่อเนื่อง

-   การผลิตหนังสือ บริษัทฯ จะเน้นการแสวงหาพันธมิตรธุรกิจกับสำนักพิมพ์ชั้นนำของโลก
    เพื่อผลิตและจำหน่ายหนังสือประกอบการเรียน และเสริมการเรียนรู้ให้เยาวชนเก่งขึ้น
    โดยเน้นสาขาที่จำเป็นและมีความต้องการสูง และให้ได้คุณภาพระดับสากลมากขึ้น
    ซึ่งรวมถึงการเน้นผลิตหนังสืออ้างอิง และหนังสือภาษาอังกฤษอ่านนอกเวลา (Outside
    Reading)

-   การกระจายสินค้า พัฒนาระบบการทำงานของศูนย์กระจายสินค้าขนาดใหญ่ และระบบโลจิสติกส์
    ที่เกี่ยวข้อง ให้มีประสิทธิภาพการจัดการมากขึ้น เพื่อรองรับการกระจายหนังสือ
    และวารสารไปยัง ร้านซีเอ็ดบุ๊คเซ็นเตอร์และร้านเครือข่าย ที่จะมีจำนวนเพิ่มมากขึ้นในอนาคต
    และร้านค้าปลีกทั่วประเทศ ให้ได้รวดเร็วยิ่งขึ้น รวมทั้งรองรับจำนวนสินค้าที่จะมากขึ้น
    และหลากหลายมากขึ้น

-   ธุรกิจ e-commerce
    เพื่อขยายช่องทางการจัดจำหน่ายให้เข้าถึงกลุ่มลูกค้าเป้าหมายได้อย่างทั่วถึง
    เพื่อรองรับเทคโนยีในโลกยุคโลกาภิวัตน์
    อีกทั้งยังเป็นการอำนวยความสะดวกให้แก่กลุ่มเป้าหมายอีกด้วย

-   กิจกรรมพัฒนาการเรียนรู้ของเด็ก บริษัทฯ พัฒนากิจกรรมการเรียนรู้ในยามว่างให้กับเยาวชน
    ภายใต้แนวคิดการเรียนรู้ตามศักยภาพสมอง (Brain-Based Learning)
    โดยมุ่งเน้นให้เยาวชนรู้สึกสนุนสนานกับการเรียนรู้
    ทำให้เกิดแรงบันดาลใจที่จะเรียนรู้ด้วยตนเองอย่างต่อเนื่อง ในชื่อ “SE-ED Learning
    Center”

-   การจัดสัมมนาและกิจกรรมอื่น มุ่งเน้นการจัดกิจกรรมพิเศษ ทั้งด้านการจัดงานแสดงสินค้า
    และเทคโนโลยีระดับประเทศ และการจัดสัมมนาเชิงวิชาการ
    โดยเฉพาะสาขาด้านอิเล็กทรอนิกส์และอุตสาหกรรม
    ซึ่งถือเป็นจุดแข็งของกลุ่มวารสารของบริษัทฯ
    นอกจากนั้นยังมีโครงการที่จะเริ่มการให้บริการด้านอินเทอร์เน็ตคอนเทนต์
    ตลอดจนด้านอีคอมเมิร์ซในภาคอุตสาหกรรมต่อไปในอนาคต

นอกจากนี้บริษัทฯ ยังมีโครงการพัฒนาการเผยแพร่ความรู้แก่คนไทยในรูปแบบอื่นๆ
ที่นอกเหนือจากสิ่งพิมพ์ เพื่อสนองความต้องการ และพฤติกรรมสังคมที่เปลี่ยนแปลงในอนาคต